એકવાર પોસ્ટઓફિસની સેવિંગ્સ બેન્કની લાઇનમાં માસિક વ્યાજની પાસબુક ભરાવવા હું ઊભો હતો. વ્યાજ ટૂંકું થતું જાય છે, પણ લાઇનો લાંબી થતી જાય છે કારણ કે નાણાંની સલામતી માટે પોસ્ટઓફિસ હજુ પણ સૌથી વધુ વિશ્વસનીય સ્થાન રહ્યું છે. હું એ દિવસે સવા-દોઢ કલાક લાઇનમાં ઊભો રહ્યો એ દરમિયાન પોસ્ટઓફિસના કર્મચારી બંધુ સતત કામ કરતા રહ્યા. અન્ય સરકારી ખાતાઓના કર્મચારીઓની જેમ એ ચા પીવા ન ગયા – એક પણ વાર નહિ. સહકર્મચારીઓ જોડે એમણે ગપ્પાં ન માર્યાં. બાથરૂમ જવાને બહાને પણ એમણે પોતાની જગ્યા ન છોડી. આ જોઈ મને એમની દયા આવતી હતી. મને થતું હતું કે, હું તો વહેલો-મોડો છૂટી જઈશ લાઇનમાંથી પણ આ બિચારાને તો રોજનું થયું. પ્રભુ બિચારાને સાજો-નરવો રાખે!